钦定古今图书集成/理学汇编/文学典/第063卷 > 李澣
## 钦定古今图书集成/理学汇编/文学典/第063卷 > 李澣

按《宋史李涛传》：“涛弟澣，字日新，幼聪敏，慕王、杨、卢、骆
为文章。后唐长兴初，吴越王钱镠卒，诏兵部侍郎杨
凝式撰神道碑，令澣代草，凡万馀言，文彩遒丽，时辈
称之。秦王从荣召至幕中。从荣败，勒归田里。久之，起
为校书郎、集贤校理。晋天福中，拜右拾遗，俄召为翰
林学士。会废学士院，出为吏部员外郎，迁礼部郎中”
知制诰，复置翰林，迁中书舍人，再为学士。时涛在西
掖，缙绅荣之。契丹入汴，澣与同职徐台符俱陷塞北。
永康王兀欲袭位，置澣宣政学士殿。兀欲死，述律立，
以其妻族萧海贞为幽州节度使。海贞与澣相善，澣
乘间讽海贞以南归之计，海贞纳之。周广顺二年，澣
因定州孙方谏，密表言“契丹衰微之”势，周祖嘉焉，遣
谍者田重霸赍诏慰抚，仍命澣通信。澣复表述：契丹
主幼弱多宠，好击鞠，大臣离贰，若出师讨伐，因与通
好，乃其时也，请速行之。属中原多事，不能用其言。澣
在契丹尝逃归，为其所获，防御弥谨。契丹应历十二
年六月卒，时建隆三年也。涛收澣文章，编之为《丁年
集》。澣二子：承确，主客郎中；承续，职方郎中。